Povzetek mnenja Evropskega nadzornika za varstvo podatkov o predlogu akta o digitalnih trgih

(Celotno besedilo tega mnenja je na voljo v angleščini, francoščini in nemščini na spletišču ENVP www.edps.europa.eu)

(2021/C 147/04)

Komisija je 15. decembra 2020 objavila predlog uredbe Evropskega parlamenta in Sveta o tekmovalnih in pravičnih trgih v digitalnem sektorju (akt o digitalnih trgih). Predlog sledi sporočilu „Oblikovanje digitalne prihodnosti Evrope“, v katerem je bilo navedeno, da bodo morda potrebna dodatna pravila, da se zagotovijo konkurenčnost, pravičnost in inovativnost ter možnost vstopa na trg in tudi javni interesi, ki se ne omejujejo le na upoštevanje konkurenčnosti ali ekonomije. V predlogu so določena predhodna pravila za zagotovitev, da bodo trgi, za katere so značilne velike platforme z znatnimi omrežnimi učinki („vratarji“), še naprej pravični in bodo omogočali konkurenco.

Predlog tako vsebuje določbe o imenovanju vratarjev, pri katerem se upoštevajo prednosti na podlagi podatkov, ki so med drugim povezane z dostopom ponudnika do osebnih podatkov in njihovim zbiranjem; obveznosti in prepovedi, ki veljajo za vratarje; pravila o izvajanju preiskav trga ter določbe o izvajanju in izvrševanju predloga.

ENVP v tem mnenju pozdravlja predlog, saj je njegov namen spodbujati poštene in odprte trge ter pošteno obdelavo osebnih podatkov. ENVP je že leta 2014 poudaril, kako so zakonodaje o konkurenci, varstvu potrošnikov in varstvu podatkov tri neločljivo povezana področja politike v okviru gospodarstva na spletnih platformah. ENVP meni, da bi moralo biti razmerje med temi tremi področji razmerje dopolnjevanja in ne razmerje, v katerem eno področje nadomesti drugo ali se med njima pojavljajo trenja.

ENVP v tem mnenju poudarja tiste določbe predloga, s katerimi se vzajemno krepi tekmovalnost trga in nazadnje tudi nadzor zadevne osebe nad njenimi osebnimi podatki. To na primer velja za člen 5(f), ki prepoveduje obvezno naročnino končnih uporabnikov na druge jedrne platformne storitve, ki jih ponuja vratar; člen 6(1)(b), ki končnim uporabnikom omogoča odstranitev predhodno nameščenih programskih aplikacij iz jedrne platformne storitve; člen 6(1)(e), ki vratarju prepoveduje, da omeji možnost končnih uporabnikov, da prehajajo med različnimi programskimi aplikacijami in storitvami, in člen 13, ki določa obveznost vratarja, da Komisiji predloži neodvisno revidiran opis morebitnih tehnik oblikovanja profilov strank, ki jih uporablja v jedrnih platformnih storitvah.

Hkrati ENVP podaja posebna priporočila, da bi pomagal zagotoviti, da predlog učinkovito dopolnjuje Splošna uredba o varstvu podatkov, s čimer se poveča varstvo temeljnih pravic in svoboščin zadevnih oseb ter preprečijo trenja s sedanjimi pravili o varstvu podatkov. V zvezi s tem ENVP priporoča zlasti, naj se v členu 5(a) predloga podrobno določi, da vratar končnim uporabnikom zagotovi rešitev enostavne in takojšnje dostopnosti za upravljanje privolitve; pojasni obseg prenosljivosti podatkov, predvidene v členu 6(1)(h) predloga; spremeni ubeseditev člena 6(1)(i) predloga, da se zagotovi popolna skladnost s Splošno uredbo o varstvu podatkov, ter opozori na potrebo po učinkoviti anonimizaciji in preizkusih deanonimizacije podatkov, kadar se izmenjujejo podatki o poizvedbah, klikih in ogledih v zvezi z brezplačnim in plačljivim iskanjem, ki jih končni uporabniki ustvarijo v spletnih iskalnikih vratarja.

Poleg tega ENVP poziva sozakonodajalca, naj razmislita o uvedbi minimalnih zahtev glede interoperabilnosti za vratarje in spodbujata razvoj tehničnih standardov na evropski ravni v skladu z veljavno zakonodajo Unije o evropski standardizaciji.

Nazadnje ENVP, med drugim na podlagi izkušenj z digitalnimi klirinškimi hišami, priporoča, naj se v členu 32(1) podrobno določi, da svetovalni odbor za digitalne trge vključuje predstavnike EOVP, ter splošneje poziva k institucionaliziranemu in strukturiranemu sodelovanju med ustreznimi pristojnimi nadzornimi organi, vključno z organi za varstvo podatkov. To sodelovanje bi moralo zlasti zagotoviti, da se lahko vse ustrezne informacije izmenjajo z ustreznimi organi, tako da lahko ti izpolnjujejo svojo dopolnjevalno vlogo, obenem pa delujejo v skladu s svojimi zadevnimi institucionalnimi pooblastili.

1. UVOD IN OZADJE

1. Evropska komisija je 15. decembra 2020 sprejela predlog uredbe Evropskega parlamenta in Sveta o tekmovalnih in pravičnih trgih v digitalnem sektorju (akt o digitalnih trgih) (v nadaljnjem besedilu: predlog) ( 1 )

2. „Oblikovanje digitalne prihodnosti Evrope“ , v katerem je bilo navedeno, da bodo morda potrebna dodatna pravila, da se zagotovijo konkurenčnost, pravičnost in inovativnost ter možnost vstopa na trg in tudi javni interesi, ki se ne omejujejo le na upoštevanje konkurenčnosti ali ekonomije. V predlogu je bilo tudi napovedano, da bo Komisija preučila predhodna pravila za zagotovitev, da bodo trgi, za katere so značilne velike platforme in ki delujejo kot vratarji, še naprej pravični in bodo omogočali konkurenco za inovatorje, podjetja in nove udeležence na trgu Predlog sledi sporočilu, v katerem je bilo navedeno, da bodo morda potrebna dodatna pravila, da se zagotovijo konkurenčnost, pravičnost in inovativnost ter možnost vstopa na trg in tudi javni interesi, ki se ne omejujejo le na upoštevanje konkurenčnosti ali ekonomije. V predlogu je bilo tudi napovedano, da bo Komisija preučila predhodna pravila za zagotovitev, da bodo trgi, za katere so značilne velike platforme in ki delujejo kot vratarji, še naprej pravični in bodo omogočali konkurenco za inovatorje, podjetja in nove udeležence na trgu ( 2 )

3. Glede na obrazložitveni memorandum predloga nekaj velikih platform v digitalnem sektorju vse bolj deluje kot vstopne točke ali „vratarji“ med poslovnimi in končnimi uporabniki. Za take vratarje velja, da imajo utrjen položaj na digitalnih trgih, zaradi česar je veliko poslovnih uporabnikov močno odvisnih od njih, posledica pa so tudi negativni učinki na tekmovalnost zadevnih jedrnih platformnih storitev. V nekaterih primerih odvisnost vodi do nepoštenega ravnanja v zvezi s temi poslovnimi uporabniki ( 3 )

4. Cilj predloga je na ravni EU obravnavati najpomembnejše primere nepoštenih praks in šibke tekmovalnosti v zvezi s tako imenovanimi „jedrnimi platformnimi storitvami“ ( 4 ) . Predlog zato: — določa pogoje, pod katerimi bi bilo treba ponudnike jedrnih platformnih storitev imenovati za „vratarje“ (poglavje II); — opredeljuje prakse vratarjev, ki omejujejo tekmovalnost in so nepoštene, določa obveznosti, ki bi jih morali imenovani vratarji izpolnjevati, pri čemer je mogoče nekatere dodatno specificirati (poglavje III); — vsebuje pravila o izvajanju preiskav trga (poglavje IV) ter — vsebuje določbe o izvajanju in izvrševanju zadevne uredbe (poglavje V).

5. Neuradno posvetovanje z ENVP o osnutku predloga akta o digitalnih trgih je bilo opravljeno 8. decembra 2020. ENVP pozdravlja dejstvo, da je bilo posvetovanje z njim opravljeno na tej zgodnji stopnji postopka.

6. Komisija je poleg zadevnega predloga sprejela tudi predlog uredbe Evropskega parlamenta in Sveta o enotnem trgu digitalnih storitev (akt o digitalnih storitvah) in spremembi Direktive 2000/31/ES. Posvetovanje z ENVP je bilo v skladu s členom 42(1) Uredbe (EU) 2018/1725 opravljeno tudi v zvezi s predlogom akta o digitalnih trgih, kar pa je predmet ločenega mnenja.

2. SKLEPNE UGOTOVITVE

Glede na navedeno ENVP podaja naslednja priporočila:

— podrobno naj se določi, da predlog dopolnjuje tako Uredbo 2016/679 kot tudi Direktivo 2002/58/ES ter da predlog ne opisuje podrobno ali nadomešča nobenih obveznosti jedrnih platformnih storitev na podlagi Uredbe 2016/679 in Direktive 2002/58/ES;

— v členu 5(a) predloga naj se podrobno določi, da vratar končnim uporabnikom zagotovi uporabniku prijazno rešitev (enostavne in takojšnje dostopnosti) za upravljanje privolitve v skladu z Uredbo 2016/679, ter zlasti zahteva glede vgrajene in privzete zasebnosti, določene v členu 25 Uredbe 2016/679;

— v členu 5(f) predloga naj se doda sklicevanje na končne uporabnike;

— pojasni naj se obseg prenosljivosti podatkov, predvidene v členu 6(1)(h) predloga;

— spremeni naj se ubeseditev člena 6(1)(i) predloga, da se zagotovi skladnost s Splošno uredbo o varstvu podatkov, pri čemer naj se upošteva zlasti opredelitev „osebnih podatkov“ iz člena 4(1) navedene uredbe;

— okrepi naj se sklicevanje v členu 6(1)(j) predloga, tako da se v uvodni izjavi navede, da je vratar sposoben dokazati, da so bili anonimizirani podatki o poizvedbah, klikih in ogledih ustrezno preizkušeni glede mogočega tveganja deanonimizacije podatkov;

— v členu 10(2)(a) predloga naj se doda sklicevanje na končne uporabnike;

— v besedilu člena 11(2) predloga naj se „ali“ zamenja z „in“;

— podrobno naj se določi, da Komisija popravljeni opis posreduje EOVP ali vsaj pristojnim nadzornim organom iz Splošne uredbe o varstvu podatkov na njihovo zahtevo;

— v členu 32(1) naj se podrobno določi, da svetovalni odbor za digitalne trge sestavljajo predstavniki Evropskega odbora za varstvo podatkov in predstavniki pristojnih organov držav članic za konkurenco, elektronske komunikacije, avdiovizualne storitve, nadzor nad volitvami in varstvo potrošnikov;

— razmisli naj se o uvedbi minimalnih zahtev glede interoperabilnosti za vratarje in spodbuja razvoj tehničnih standardov na evropski ravni v skladu z veljavno zakonodajo Unije o evropski standardizaciji;

— določi naj se institucionalizirano in strukturirano sodelovanje med ustreznimi pristojnimi nadzornimi organi, vključno z organi za varstvo podatkov. To sodelovanje bi moralo zlasti zagotoviti, da se lahko vse ustrezne informacije izmenjajo z ustreznimi organi, tako da lahko ti izpolnjujejo svojo dopolnjevalno vlogo, obenem pa delujejo v skladu s svojim zadevnim institucionalnim pooblastilom.

Bruselj, 10. februarja 2021. Wojciech WIEWIÓROWSKI

(1) COM(2020) 842 final.

(2) COM(2020) 67 final.

(3) COM(2020) 842 final, str. 1.

(4) COM(2020) 842 final, str. 2.